
Einía, óumbreytanlegi Guð! vorir dagar eru í þinni hendi og 
þú hefir talið vor höfuðhár. Enn á ný hefir þín milda for- 
sjón leitt oss áfram um einn árstíma, fært oss nær enda tím- 
ans, nær dauða vorum og eilífðinni. þú einn, Drottinn! 
veizt það, hversu Ósegjanlega mikið oss skortir, þegar vör nú 
skulum standa þér og samvizku vorri reikning af brúkun hins 
umliðna árs. Vör könnumst við veikleik vorn, en þú einn 
ransakar og þekkir að fullu hjörtun, og einnig það í dagfari 
voru, sem dulizt getur fyrir oss sjálfum; allt hvað oss hefir 
yfirsözt, það er öndvert fyrir þínu alskygnu auga: stundirnar 
sem í gáleysi er eytt, velgjörðirnar, sem þankalaust eru með- 
teknar. Með blygðun og angri komum vör fyrir þitt auglit, 
og biðjum að þú gjörir ekki við oss eptir tilverknaði vorum 
ekki framvegis sviptir af oss þinni mildu hendi, sem föður- 
lega leiddi oss allt fram að þessum degi; heldur að þú hör 
eptir, eins og hingað til blessir ogfarsælir þær lífsins stund- 
ir, sem vör kunnum eptir að eiga. Upplýs oss, að vör fáum 
röttilega talið og brúkað vor æflár og daga, og oss til full- 
komnunar nemum þann vísdóm, sem hin liðna og nálæga 
tíðin færir frá þör. Svo vör jafnan, á ókominni tíð, fáum í 
gegnnm forgengilegleika þessa lífs hafið vora trúar- og vonar- 
sjón til óforgengilegs, eilífs lífs með þör. Amen! 


Árið er liðið, með öllum þess fljótu breytingum, 
öllum þess raunum og hverfulu glaðværðum. Straum- 
ur tímans, sem aldrei nemur staðar, hefir flutt oss 
Íram á nýtt skeiðrúm lífsins, og það mun aptur með 

sama hætti líða, þar til að lyktum eilífðin tekur 
við. Að vísu lítur það svo út, sem tímanna rás 
sífelt gangi í hring, og hvert árið þannig yngist upp 
aptur. En vort líf, það er samt sem áður einn og 
hinn sami straumur, sem aldrei fær runnið upp apt- 
ur. Það hefir einungis eitt vor og sumarið kem- 
ur óðfluga þar á eptir, og þar næst ellinnar og 
dauðans vetur. Og þó vör skiptum lífstíð vorri í 
ár, mánuði og daga, þá reka þessar stundir hver 
aðra með óttalegum hraða, sem fyrir öllum hefir 
einn og hinn sama endir. 

Flestir gæta þessa of lítið og meðhöndla þann- 
ig hina alvarlegustu hluti, eins og væru þeir gam- 
anspil. Áraskiptanna er minnzt með fánýtum glað- 
værðum, hinni fyrstu stundu hins nýja árs fagnað 
með meiningarlitlum lukkuóskum. Hinn þankalausi 
lætur þannig berast með straumnum og hefir enga 
aðra vissu fyrir farsælli vegferð framvegis, en sínar 
endalausar óskir og það fánýta traust, að hversu 
sem hann sjálfur er aðgjörðalaus, þá muni samt allt 
gott tilleggjast. „Hinn vitri þar á móti, sem telur 
sína daga, hinn sannkristni nemur staðar við ára- 
skiptin með alvarlegum hugsunum, til þess að taka 
bendingum Drottins; og til þess með guóðrækilegu 
afli að styðjast æ betur við hans hjálparhönd; — 
og þó hann ekki geti boðið straumi tímans að nema 
staðar eða snúa við aptur, þá er þetta það sem 
leiðir hann farsællega að því takmarki, sem honum 
er ætlað að ná. Nokkuð. af þessum dýrmæta vís- 

dómi viljum vér innræta oss á þessum ársins fyrsta 
degi, í því vér í Drottins nafni tökum það til yfir- 
vegunar, hvernig vör megum ekki gleyma 
hinni umliðnu tíð, ef oss á vel að vegna 
á þeirri, sem fer i hönd. Til þess aðstoði 
oss góður Guð í Jesú nafni. 


Gleymum ekki þeirri tíðinni, sem lið= 
in er. Það er sú lífsregla, sem vér viljum inn= 
ræta. oss Í hjörtum, og það varðar miklu, að hún 
sé geymd. Að hugsa og breyta svo, eins og jafn- 
vel nokkur hin styzta stund, sem forsjón Guðs hef- 
ir þegar látið oss aflifa, eigi að vera eins og hinn 
hjáliðni draumur, sem þegar er gleymdur, það væri 
hið sama sem að segja, að Gnó hefði forgefins gef- 
ið þá náðartíð. Eins og þetta stundlega líf er fyr- 
ir það mikilsvert, að annað fullkomnara og æðra 
fylgir á eptir því, svo er og hver stundin, sem með 
sinni reynslu býr oss undir hina, sem kemur á ept- 
ir, mikil náðargjöf Guðs, mikilsverð fyrir það síð- 
asta og æðsta takmark, sem oss er ætlað að ná. 

Þar fyrir gleymum ekki því, sem liðið er; það 
sameinar oss Guði með elsku og þakklæti, og aldrei 
getur á vorum lífsvegi verið nein sönn sæla eður 
velvegnun, nema sú, sem vör öðlumst og njótum í 
honum. Hver sem í huganum lítur til baka yfir 
eitt umliðið lífsíns ár, þá minnir það hann jafnan 
á margfaldar ástgjafir Guós. Jafnvel sá, sem bjó 

við hin bágustu kjör, hlýtur á óteljanlega vegu að 
kannast við, hvernig Guðs milda hönd var npplokin 
til þess að útbýta honum allskonar blessun til lífs 
og. sálar, til að geyma hann og vernda. En hvað 
er það þá ekki, sem hinir mörgu hafa að minnast, 
sem á hinni liðnu árstið lifðu við allskonar hagsæld 
og gleði? Hvernig sem ársins reynsla var, þá gildir 
eitt og hið sama um alla, að það var margt og 
mikið, sem þeir nutu, og einginn hefir neitt, að 
hann hafi það ekki þegið. En ólikt hagar því víst 
með mörgum hætti, þegar hver lítur í sinn eiginn 
barm og gætir hins, hvernig hann þáði af hendi 
Guðs og færði sör til nota allt það, sem honum 
veittist. Þú ert hör má ske staddur á þessum árs- 
ins fyrsta degi, sem, þegar þú í huga þínum fer 
yfir hið liðna blessaða ár, hlýtur með blygðun að 
kannast við, að þú opt og tíðum hefir með kald- 
sinni snúið þér frá þeirri hendi, sem færði þér svo 
margt og mikið gott. Þú tókst við því eins og 
með sjálfskyldu og án þess að kannast við, að það 
var Guðs náðargjöf, sem átti að færa þig nær hon- 
um með þakklætinu, sem gefur honum dýrðina, með 
elskunni til hans, sem óverðskuldað elskar þig, elsk- 
unni, sem helgar svo allt þitt líf, að það er vel- 
þóknanlegt fyrir honum. En hvernig sem þú má 
ske nú mátt áfella þig sjálfan fyrir þetta, þá gleymdu 
- samt-ekki þeirri liðnu tíð, sem minnir þig á það. 
Hafir þú ekki á hinum liðnu dögum gjört þá reynslu, 
þá gjörir þú hana víst nú með sjálfum þér, að 

mjög mikið skorti til þess, að þú fyrir Guðs með- 
tekið lán værir svo sæll, sem hann af náð sinni 
og gæzku hafði til ætlað; því þú kunnir. ekki að 
þiggja það með því hugarfari sem þér bar. En 
þá skaltú muna til ársins, sem leið í burtu og 
færði þér svo mörg gæði, án þess það yrði þér að 
fullum notum, einmitt til þess, að þú á hinni ókomnu 
tíð kunnir að verða sannfarsæll fyrir Guós veitta 
lán; að þú endurkaupir þá liðnu daga með því, að 
fyrir hvað eitt, sem þú hér eptir, eins og hingað 
til óverðskuldað kannt að þiggja af Drottni, minn- 
ist þú þakklátur við hans hönd, og offrir honum 
elskutilfinningum hjartans. Guði, sem veitir allt 
hið góða, er einnig fyrir það að þakka, að margur, 
þegar hann þannig lítur til hins umliðna árs, hefir 
einnig á þær stundir að minnast, er hann var sæll, 
já, margfaldlega sæll fyrir Guðs gjafir, af því hann 
meðtók þær, hvert þær voru meiri eða minni, með 
hinu barnlega, þakkláta hugarfari; þær voru hon- 
um jafnan ný hvöt til þess að kannast við og játa, 
að allt hvað hann er, það er hann af Guði; hann 
nýtur engrar sælu, né hefir hennar að vænta annar- 
staðar að en frá honum; og þetta auðmjúka hjarta- 
lag, það var hans upphefð fyrir Guði og til Guðs. 
Það er þetta hugarfar, kristni maður! sem á öllum 
þínum æfistundum gjörir þig því fremur sælan, sem 
góður Guð leggur meira til, til þess. að efla þína 
farsæld. „Æ, gleymdu því engri þeirri stundu, sem 
þér veittist náð til að finna og reyna þetta. End- 

urminning liðna tímans innræti þör það stöðugt, að 
kappkosta af öllu megni að lifa upp aptur, sem 
flestar þvílíkar sælustundir; því á þeim getur þú 
með sanni sagt, að þú lifir og hrærist í Guði. Og 
verði þér þetta innrættara en áður, fyrir það, að þú 
mundir til hinna liðnu.stunda, þá er þeim varið 
fyrir þína sanna farsæld á ókominni tíð. 
Gleymum ekki hinni umliðnu tíð; því 
að. minnast, hennar, það leiðir til vorrar sönnu yfir- 
bótar; til apturhvarfsins til vorrar sáluhjálpar. Hið 
umliðna ár minnir alla á eitt og hið sama, þótt 
suma meir, en suma minna, en það er: á marg- 
faldar yfirsjónir og bresti, á syndir í þönkum, orð- 
um og verkum. - Það hefir enn á ný fært hverjum 
og einum þá sömu reynslu, sem allar hans liðnar lífs- 
stundir, þá reynslu, sem sannar hvernig hann er und- 
ir syndina seldur. Tímaskiptin með þeirra alvarlegu 
bendingum minna jafnan á, hversu lífsins óvissa náð- 
artíð líður óðfluga til enda, og einnig á hitt, hve 
mikið að vantað. hefir á, að hún væri notuð eins og 
skyldi. En, til hvers skal þá sú endurminning vak- 
in í hjörtum vorum? Til þess. og einkis annars, að 
hún. geymist þar og hræri hvern einn til angurs og 
trega fyrir sína synd. Tíðin, sem eytt. er án þess 
enn nú að hafa gjört sanna yfirbót, hún kemur að 
vísu aldrei aptur; en hvað-á þá að bæta það: tjón, 
ef það er ekki einmitt þetta, að muna til hennar og 


láta það knýja sig til, með iðrunartárum að. hverfa , 

miskun. Já, gleym þú því aldrei, syndugur maður! 
að þannig liggur ávalt hið fyrsta spor af sáluhjálp- 
arvegi þínuni, og minningin um bresti þína á lið- 
inni tíð, bendir til, að þú skulir hraða þér að stíga 
það, á meðan enn nú er náðartíð. Þó það má ske 
megi segja, að til lítils sé burt sóað hverju því æfiári 
þinu, sem þetta hefir dregizt undan, þá er hitt aldrei 
til forgefins, að minnast þess, sem liðið er; já, það 
er þinn sanni farsældarvegur, að þú fyrir það snú- 
ir þér til Drottins og leitir hans á meðan hann er 
að finna. Gétur þu kosið þér nokkra meiri sælu 
á hinum ókomnu æfistundum, en þá, sem veitist 
syndugum manni, þegar hann, eins og hinn tapaði 
sonur, er aptur meótekinn á náðararma síns himn- 
eska föðurs? Þú hlýtur nú má ske að segja skil- 
ið við hið liðna ár með endurminningunni um það, 
hversu opt þú hingað til hefir vikið af Guðs vegum 
og óhlýðnazt við hans heilög boð, opt látið eigin 
synduga tilhneigingu ráða fyrir breytni þinni fram 
yfir þau; þú kannast nú við það, að viljinn til hins 
góða var einatt ekki hreinn eða stöðugur hjá þér, 
sinnið var gálanst og hvikult, og því hlauzt þú svo 
opt að falla fyrir árásum freistinganna; — og þann- 
ig ryfjast nú upp fyrir þankanum alltönd mörg sú 
syndin, sem af breyskleika var drýgð. Það er eng- 
inn, og ekki einn af oss syndugum mönnum, sem 
ekki hljóti meira eður minna að verða var við þetta, 
og með blygðun fyrir Guði og eigin samvizku mega 
allir líta til baka til hinna liðnu daga. En gætum 

þess þá í Drottins nafni, að minningin um það sé 
til þess og einkis annars, að vér með nýju ári göng- 
um fyrir Guði með sannri iðrun og yfirbót; hún 
styrki oss í því áformi, hér eptir að búast alvepni 
Guðs, og í hans krapti að stríða við hverja þá 
freistni, sem hingað til hefir ollað oss mestrar hættu; 
hún kenni og innræti það, sem að þessu var van- 
rækt, að halda sér stöðugt við hans hjálpar- og 
verndarhönd, sem ein getur varðveitt frá hrösun og 
stutt, þegar vér viljum skeika. Já, að gleyma ekki 
því, sem liðið er, það er og á með þessum hætti 
að vera til þess, að varðveita oss, hvern fyrir sig, 
stöðuga á vorum sáluhjálparvegi; og hver sá er 
sæll, sem ekki skeikar eða lætur villast af honum. 
En eins og áraskiptin minna hvern fyrir sig á það, 
sem hingað til hefir brostið, þá þökkum það Guði, 
að flestir munu einnig hafa að minnast á sælurík 
augnablik og stundir hins liðna árs. En það voru 
þær stundir, er hann lifði, þegar honum gafst náð 
og kraptur af Guði til þess að yfirvinna freisting- 
una til syndar, til að varðveita sig ffekklausan af 
heimi þessum, hvernig sem hann vildi lokka og tæla; 
hann hefir þó að minnast á nokkuð af þeim verk- 
unum, sem í Guði voru gjörð, og: sem í hverri lífs- 
ins stöðu eru eins mikils verð, þegar þau einungis 
eru gjörð af hreinum kærleika, af elsku til guðs og 
barnlegri hlýðni við hans vilja og boð. Og hafir 
þú, kristni bróðir! að minnast þvílíks, þá manstú 
einnig eptir, hver sæla og friður þá bjó í hjarta þínu. 

Þú fannst það og nauzt þess, eins og þeirrar dýr-., p 


mætustu gjafar, sem Guð einn getur veitt; þú nauzt 
þess, af þvi að það var þá, að þú lifðir í honum. 
En hvort heldur hann hér eptir sparar þig lengur 
eða skemur, þá gleymdú aldrei þessum blessuðu 
stundum; minningin um þær, hún fylgir þér eins 
og engill Guðs á vegferð þinni til himinsins; hún 
útbýr þig með helgri löngun til þess að lifa þann- 
ig sem flestar lífsins stundir; og það er þín full- 
komnasta sæla; það er hið eilífa lífið, sem hrærist 
hjá þér. 

Gleymum ekki hinni umliðnu tíð; því 
það útbýr oss með réttri von og trausti til Guðs, 
sem gjörir oss sæla á ókomnum æfistundum. Og 
hve marga bendingu færir ekki hvert liðið lífsins 
ár, um það, að byggja svo vonina, að hún gjöri 
ekki til skammar, að grundvalla svo traustið, að það 
bregðist ekki. Og það er þetta, sem gjörir lífdag- 
ana TÓósama Og farsæla, hvort þeir verða fleiri eða 
færri. Reynsla hins liðna ársins mun án efa minna 
margan á það, að hann óskaði og vonaði margra 
gæða, en fór í því einungis eptir skammsýni sinni; 
eptir sínu hvikulu hjarta, sem hneigist að lystingu 
og, fallvöltum gæðum heimsins. En vonin brást og 
óskirnar rættust ekki, því Guð, sem með vísdómi 
og föðusgæzku stjórnar allra lífskjörum, sá honum 
það betra, að fara á mis við þessi ímynduð gæði. 
Sá sem reyndi þetta, hann gæti þess, að gleyma 
ekki því sem liðið er; þvi það færir honum þann 

mikla lærdóm, sem á ókominni tíð veitir honum 
sanna farsæld, en það er, að allar sínar vonir og 
allar hjartans óskir feli hann undir góðan Guðs vilja 
og viti, að enginn er sæll nema sá, sem lætur sig 
leiða af honum. Og hið sama á reynsla hins liðna 
tímans að kenna þeim, sem má ske optast fékk upp- 
fylltar sínar fánýtar óskir. Þær veittust honum ept- 
ir vilja Guðs, og það gat verið til þess, að hann af * 
reynslunni sannfærðist um, að það sem hann sjálfur 
hélt fyrir mikil gæði, það var í raun réttri lítils 
vert, og ekki til að efla hans sönnu farsæld. En 
hann er sæll fyrir þessa endurminningu, ef hún hefir 
kennt honum, á hinni ókomnu tíð að óska og vona 
þess eins, sem er eptir Guðs velþóknanlegum vilja; 
' því það hlutskiptið er jafnan hið bezta; það gjörir 
hvern og einn sælan, hvort heldur meira. eður minna 
veitist af stundlegu láni. Enn nú hið liðna ár hefir 
með sinni reynslu styrkt oss alla í þeirri sannfær- 
ingu, að vér erum sjálfum oss næsta ónógir, að öll 
vernd og hjálp, allt áreiðanlegt traust, það kemur 
að síðustu frá Guði einum. Hver er sá, sem ekki 
hafi nóg tilefni til að minnast þessa á margfalda 
vegu? En, gleymi þá enginn, að Guð var sá, sem 
hingað til hjálpaði. Því þetta kennir honum, að 
grundvalla sína sanna farsæld hér eptir, með því 
að fela sig gæzlu hins alvalda, trúfasta Guðs. 
Árið er liðið, með allri þess reynslu, og þeir 
eru fleiri en einn, sem á því hafa átt sorglegar 
stundir. En látum ekki heldur þeim vera gleymt 

og vitum, að þær einnig liðu yfir oss eptir vilja 
hins algóða Guðs. Já, hér hjá oss, mínir elskuðu Í 
hefir á því liðna ári margt húsið verið sorgarhús, 
mörgum sorgarinnar tárum verið úthellt, og enn 
nú eru þau víða ekki þornuð af þessum dauðleg- 
um augum. Og þér, sem hafið reynt eður reynið 
þvílíkt, þér, sem grátnir hafið hlotið að apturlykja 
augu ástvinarins, eða með hrelldlum huga að sjá 
yðar lífsgleði og aðstoð vera yður horfna, — yður 
vil eg segja: gleymið ekki heldur þessum sáru til- 
finnanlegu stundum hinnar liðnu tíðar; því þær hafa 
fært og færa enn með sér þá reynslu, sem fýllilega 
uppvegur hverja stundlega hörmung; en það er það 
sem þér funduð til, þegar þör kunnuð að dreypa 
á sorgabikarnum, með hinu sama hugarfari og hann, 
sem mestar hörmungar leið hér á jörðu; þegar þér í 
auðmýkt minntust við þá mildu föðurhönd, sem 
hvíldi svo þungt á yður, og gátuð upplypt yðar 
grátnu augum til himins og sagt: „faðir! ekki eins 
og eg vil, heldur eins og þú vilt“. Það er þetta 
hugarfar, sem minning hinna liðnu sorgarstunda á 
að kenna, og sæll er hver sá, sem útbúinn með 
því getur tekið þeim óvæntu sorgum, sem enn nú 
kunna að mæta honum á ókominni tíð, já, með 
því borið þann krossins þunga, sem enn nú kann 
að hvíla honum á herðum. Og Guð gefi það öll- 
um þeim, sem sorgbitnir horfa til baka til þess, 
sem liðið er; hann þerri sorgartárin af þeirra augum. 

Hverja reynslu, sem hin liðna tíð færði, þá 

kveðjum vér hana og tökum nýjum lífsins dögum, 
með þeirri þakklátu viðurkenningu, að þú, algóði 
Guð! varst hingað til vor mildur faðir. Í því 
trausti vörpum vér oss með allri hjartans áhyggju 
vorri í þinn náðarfaðm. Æ, geym þú oss alla, 
leið þú oss við þína föðurhönd, eptir þínum bless- 
uðum vilja. Send þú oss það, sem þör þóknast, 
hvort heldur sorg eða gleði, hvort heldur líf eða 
dauða; en veit oss það eina, að hvað sem vör reyn- 
um, hvort vér lifum eða deyjum, þá séum vér á 
þínu valdi. Bænheyr það í nafni þíns sonar Jesú 
Krists. Amen! 

